《寿宗室》
宋代·吴势卿

海珠吐月海水红，翠竹岩近蓬莱宫。
晨游东华天帝所，望舒前导参丰隆。
帝曰炎图亿万载，往哉汝谐盘石宗。
授之虹玉金斗印，一佛出世群仙从。
麟兮定兮已为瑞，彩袖接武葛氏龙。
忆昔京畿得贤辅，胥涛欲囓粒食空。
百万生灵袵席上，三日事为方寸中。
至今途歌与里咏，活民生佛称我公。
公侯衮衮世罕有，初心本愿毕阴功。
枌榆社内连理，华萼楼间天九重。
邦臣未识买臣贵，天子应知刘向忠。
未央前殿催元会，天诏传宣一字封。
武夷之山三十六，仆居八曲鼓子峰。
白马仙人向我说，高牙今驻秦甬东。
起看梅花玉的皪，记得诞日今重逢。
去年已献鹤飞曲，今年作诗尤未工。
一年一轴从今始，邺架轴少诗无穷。

作者简介：吴势卿，字安道，号雨岩（《全宋词》册四），建安（今福建建瓯）人。理宗淳祐元年（一二四一）进士。宝祐中知处州。景定二年（一二六一）为淮东总领。三年，由浙西转运副使任致仕。清道光《福建通志》卷一八二有传。今录诗十九首。